Α4-0257/96

Ψήφισμα σχετικά με το πρόγραμμα εργασίας της Επιτροπής για το 1996 στον τομέα της καταπολέμησης της απάτης (COM(96)0017 - C4-0117/96)

Το Ευρωπαϊκό Κοινοβούλιο,

- έχοντας υπόψη το πρόγραμμα εργασίας της Επιτροπής για το 1996 στον τομέα της καταπολέμησης της απάτης εις βάρος του κοινοτικού προϋπολογισμού (COM(96)0017 - C4-0117/96),

- έχοντας υπόψη την Ετήσια Έκθεση για την καταπολέμηση της απάτης 1995 (COM(96)0173,

- έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Νομικών Θεμάτων και Δικαιωμάτων των Πολιτών (Α4- 0257/96),

1. εκφράζει τις ακόλουθες θέσεις:

α) μια αποτελεσματική και αξιόπιστη καταπολέμηση της απάτης συμβάλλει στην αποδοχή της Ευρωπαϊκής Ένωσης από τους πολίτες και συνεπώς η σημασία της υπερβαίνει τις οικονομικές πτυχές[semigr ]

β) η καταπολέμηση της απάτης, και υπό τη στενή της έννοια, δεν υπηρετεί μόνο την προστασία των οικονομικών συμφερόντων της Κοινότητας αλλά και την προστασία των συμφερόντων όλων των ευρωπαίων φορολογουμένων[semigr ]

γ) τα μέτρα για την καταπολέμηση της απάτης, οι επιτυχίες και οι αποτυχίες τους λαμβάνονται συνεπώς υπόψη, σε όλο και μεγαλύτερο βαθμό και με αυξανόμενη κριτική διάθεση, από μια ευρεία κοινή γνώμη[semigr ]

δ) μια σημαντική πηγή για την αξιολόγηση της στρατηγικής για την καταπολέμηση της απάτης είναι η ετήσια έκθεση της Επιτροπής καθώς και το πρόγραμμα εργασίας της για την καταπολέμηση της απάτης[semigr ]

ε) έχει επομένως μεγάλη σημασία τα έγγραφα αυτά να είναι αναγνώσιμα, να έχουν σαφή δομή, να είναι κατανοητά και να μπορούν να ελεγχθούν. Το Ευρωπαϊκό Κοινοβούλιο χαιρετίζει τις προσπάθειες της Επιτροπής προς την κατεύθυνση αυτή και την καλεί να συνεχίσει με τον ίδιο τρόπο[semigr ]

στ) η Επιτροπή πρέπει να θεσπίσει στενότερη χρονική συνάρτηση μεταξύ του προγράμματος εργασίας και της ετήσιας έκθεσης. Στην παρούσα κατάσταση είναι δύσκολο να υπάρξει άμεση σχέση μεταξύ των σχεδίων που προαναγγέλει το πρόγραμμα εργασίας και της αξιολόγησης της επιτυχίας/αποτυχίας τους[semigr ]

ζ) το Ευρωπαϊκό Κοινοβούλιο προτείνει επομένως, η χρονική περίοδος που καλύπτει το πρόγραμμα εργασίας να μην συμπίπτει πλέον με το ημερολογιακό έτος και να συνδεθεί περισσότερο με τη δημοσίευση της ετήσιας έκθεσης. Το προτεινόμενο πρόγραμμα εργασίας θα πρέπει τότε να δημοσιεύεται μαζί με την ετήσια έκθεση και μάλιστα έτσι ώστε το Ευρωπαϊκό Κοινοβούλιο να μπορεί να γνωμοδοτεί επί αμφοτέρων των εγγράφων πριν από τις θερινές διακοπές[semigr ]

η) η μέθοδος αυτή θα επέτρεπε να περιληφθούν στην ετήσια έκθεση όλα τα αναλυτικά και αξιολογικά στοιχεία από το πρόγραμμα εργασίας καθώς και οι καθαρές δηλώσεις προθέσεων. Το πρόγραμμα εργασίας θα μπορούσε τότε να συνταχθεί ως απαρίθμηση σαφώς καθορισμένων σημείων. Θα μπορούσε να είναι συντομότερο και θα ήταν ευκολότερη η αξιολόγηση της επιτυχίας των μέτρων[semigr ]

θ) τα σχέδια εργασιών τα οποία προγραμματίζονται για μακρύτερο χρονικό διάστημα ή λειτουργούν επί μονίμου βάσεως θα πρέπει να επισημαίνονται ως τέτοια[semigr ]

ι) όλα τα σημεία που αναφέρονται στο πρόγραμμα εργασίας πρέπει να εξετάζονται στην επακολουθούσα ετήσια έκθεση και να αξιολογούνται ως προς την αποτελεσματικότητά τους[semigr ]

ια) η ετήσια έκθεση πρέπει να περιέχει τα ακόλουθα σημεία:

- το προηγηθέν πρόγραμμα εργασίας με ακριβή αξιολόγηση των ληφθέντων μέτρων,

- σαφή επισκόπηση της κατάστασης της νομοθεσίας στην Ευρωπαϊκή Ένωση και τα κράτη μέλη. Οι πολιτικές δυσχέρειες κατά τη μεταφορά των νομοθετικών σχεδίων πρέπει να περιγράφονται με τρόπο ακριβή και κατανοητό και να αναλύονται οι συνέπειές τους,

- έκθεση σχετικά με την εργασία των επιχειρησιακών ομάδων (task groups),

- επισκόπηση των εξελίξεων στους τομείς κινδύνου και σαφή ορισμό του τι θεωρείται τομέας κινδύνου και γιατί,

- έκθεση κατά πόσον οι εμπειρίες που αποκτήθηκαν στον τομέα της καταπολέμησης της απάτης ενσωματώθηκαν στη νομοθετική δραστηριότητα της Επιτροπής,

- ξεχωριστή παρουσίαση και ανάλυση των συνεπειών της απάτης οι οποίες δεν είναι καθαρώς οικονομικού χαρακτήρα, όπως στρεβλώσεις του ανταγωνισμού, ελλείψεις όσον αφορά την προστασία του καταναλωτή κλπ.,

- παράρτημα στο οποίο δημοσιεύονται π.χ. σημαντικές αποφάσεις του Συμβουλίου ή συστάσεις, έγγραφα βάσης της Επιτροπής ή του Κοινοβουλίου,

ιβ) το Ευρωπαϊκό Κοινοβούλιο καλεί την Επιτροπή να αναλύσει περισσότερο εάν και κατά πόσον τα στοιχεία που ενθαρρύνουν την απάτη βρίσκονται ήδη στις οδηγίες και τους κανονισμούς (για τους τομείς κινδύνου) ή προκύπτουν από την πολυπλοκότητά τους και τη δυσκολία να ελεγχθούν. Η Επιτροπή πρέπει να εξετάσει ιδιαίτερα εάν στους τομείς κινδύνου τα χρησιμοποιούμενα μέσα (επιδοτήσεις, επιστροφές κλπ.) εκπληρώνουν επαρκώς τον πραγματικό τους σκοπό ή μήπως θα έπρεπε να αντικατασταθούν από άλλα αποτελεσματικότερα και λιγότερο ευάλωτα στην απάτη μέσα. Η Επιτροπή θα πρέπει να τοποθετείται τακτικά επί των θεμάτων αυτών στην ετήσια έκθεση[semigr ]

2. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.